МэфэкI зэхахьэм уегъэгушхо\nАвтор: Редакция / 29.03.2017 / КУЛЬТУРЭР /\nАдыгэ Республикэм и Камернэ музыкальнэ театрэу Хьанэхъу Адамэ ыцIэ зыхьырэм пчыхьэзэхэхьэ гъэшIэгъон щыкIуагъ. Театрэм и Дунэе мафэ фэгъэхьыгъэ зэхахьэм орэдхэр къыщаIуагъэх, къыщы­шъуагъэх, искусствэм епхыгъэ едзыгъохэр къыщашIыгъэх.\nЗэхэщэкIо купым хэтэу Галина Лодяновам ипэублэ гущыIэ къыщыхигъэщыгъэм уегъэгупшысэ, щыIэныгъэм ихъугъэ-шIагъэхэр нэгум къыкIегъэуцох. Музыкальнэ театрэм иартистхэм спектаклэхэм къащашIырэ рольхэм къатегу­щыIагъ. Артистхэм щыгъынэу къызщалъэхэрэр хэхыгъэ чIыпIэм къыщагъэлъэгъуагъэх.\nГ.Лодяновар рольхэр къэ­зы­шIырэ артистхэм къакIэупчIагъ. Анахь псынкIэу ыкIи тэрэзэу джэуапыр къэзытыжьхэрэм нэпэеплъ шIухьафтынхэр аритыгъэх, къашъохэр къашIыгъэх.\nТеатрэм орэд къыщыпIоныр IэшIэха? Адыгэ Республикэм изаслуженнэ артистэу Виктор Мар­ковыр зэрэфэпагъэмкIэ къэ­­-шIэ­­жьыгъуаеу зыгорэхэм къащы­хъугъ. Арэу щытми, орэд къызэ­риIорэм, макъэр къабзэу ыгъэфедэн зэрилъэкIырэм яшIуа­гъэкIэ залым чIэсхэм гу къылъатэ­щтыгъ, Iэгу къыфытеощтыгъэх. ОрэдыIо дэгъу ухъуным имэхьанэ къыIуа­тэзэ, зэгъэпшэнхэр ешIых.\nМихаил Арзумановыр, Ирина Кириченкэр, Владислав Верещако, Елена Лепиховар, фэшъхьафхэри ясэнаущыгъэкIэ къахэщыгъэх. Давид Манакьян, Алек­сандр Степановыр, Александр Федоровыр, ЛIый Бэлэ, нэмыкIхэр пчыхьэзэхахьэр къэзыгъэдэха­гъэхэм ащыщых. Надежда Максимовам къышIырэ ролыр зэхэщэн Iофыгъохэм афэгъэхьыгъ. Артистым игущыIэ сценэм зэрэщигъэфедэрэм мэхьанэ реты.\nВиктор Марковыр иорэдкIи, изекIокIэ-шIыкIэхэмкIи исэнэхьат фэгумэкIы. Камернэ музыкальнэ театрэм щытхъур къыфэзыхьын зылъэкIыщт артистым зэрэлъы­хъурэм тыщегъэгъуазэ. Дэгъухэм анахь дэ­гъужь­хэм ацIэ къыримыIоу пчэгум къырегъэблагъэх, орэд къаIонэу ялъэIу.\nДжэнэ плъыжь кIыхьэр зыщыгъэу, Адыгэ Республикэм изаслуженнэ артисткэу Ирина Кириченкэр макъэр зэригъэIоры­шIэрэм, усэм хэлъ гупшысэр къызэрэзэIуихырэм уагъэгушIо. Пчыхьэзэхахьэр къызаухым, залым чIэсыгъэ нэбгырабэ И. Кириченкэм къыкIэупчIагъ. Москва е нэмыкI къэлэ­шхомэ ащыщ къыращыгъэу къызыщыхъугъэр макIэп. Артисткэр зэрэфэпа­гъэм­кIи, ролым зэрэхэхьа­гъэм­кIи къэшIэжьыгъошIугъэп.\nОпсэу, Ирин! Тхьэм бэгъашIэ, насыпышIо уешI. И. Кириченкэм классикэм хэхьэгъэ произведениехэр къеIох, ролыбэ къешIы. Жэнэ Къырымызэрэ Тхьабысым Умарэрэ зэдаусыгъэ орэдэу «Синанэр» адыгабзэкIэ ыгъэжъынчэу бэрэ зэхэтэхы.\nПчыхьэзэхахьэр къэшъуакIохэм къагъэбаигъ. Адыгеим инароднэ артистэу, Грузием изаслуженнэ артистэу Исупэ Аслъан ыгъэуцугъэ къашъохэр артистхэм дахэу къашIыгъ. У. Тхьабы­сымэм иорэдышъохэм атехыгъэ адыгэ лъэпкъ къашъохэм узыIэ­пащэ. Залым чIэсхэр Iэгу афытеощтыгъэхэ къодыеп. Пчэгум къихьанэу, уджынэу фэягъэр пшIы пчъагъэ мэхъу.\nКамернэ музыкальнэ театрэм ихудожественнэ пащэу, Урысыем ыкIи Адыгеим искусствэхэмкIэ язаслуженнэ IофышIэшхоу Сулеймэн Юныс къызэрэтиIуагъэу, мэфэкIхэм яшIуагъэкIэ зэхахьэ­хэр нахь гъэшIэгъон мэхъух. Те­атрэр щыIэныгъэм иIотакIу.\nОркестрэм идирижер шъхьаIэу, Адыгеим изаслуженнэ артистэу Аркадий Хуснияровым зэрилъы­тэ­рэмкIэ, произведение зэфэшъхьафхэр зэIукIэгъум щызэхахы­гъэх. Зэгъэпшэнхэр зышIыгъэхэр зэхэщакIохэм афэразэх. Исупэ Аслъан кIэу ыгъэуцугъэ къашъо­хэм къащыуцущтэп. Искусствэм цIыфыр зэрипIурэр иIофшIагъэ хелъагъо.\nМэщфэшIу Нэдждэт, ЕмтIылъ Юсыф, купышхо хъурэ бзылъфыгъэхэм къызэрэтаIуагъэу, искус­ствэ лъагэр цIыфхэм дэгъоу къагурэIо, залым чIэкIыжьхэзэ зичэзыу зэIукIэгъухэм ягупшысэх.\nПчыхьэзэхахьэр къызаухым, Камернэ музыкальнэ театрэм итхылъ дэтхагъэр макIэп. Зэхахьэр агу рихьыгъ.\nШIулъэгъур къабзэу къаухъумэ\nАвтор: Редакция / 08.02.2017 / КУЛЬТУРЭР / Нет комментарий\nКамернэ музыкальнэ театрэу Хьанэхъу Адамэ ыцIэ зыхьырэм ипчы­хьэзэхахьэхэр тшIогъэ­шIэгъоных, цIыфыбэ яплъы. «Фанфан, ­Тюльпан ыкIи Аделина» зыфиIорэ къэгъэ­лъэгъоным лIэуж зэфэ­шъхьафхэр зэфищагъэх.\nВладимир Старчевскэм уры­сыбзэкIэ зэригъэфагъэм техыгъэ театральнэ къэгъэлъэгъоныр режиссерэу Сулейман Юныс ­ыгъэуцугъ. Франциер Европэм щы­кIорэ зэо-банэхэм зэрахэлажьэрэм, къэралыгъохэр зэрэзэпэуцухэрэм яхьылIэгъэ къэгъэ­лъэгъоныр гууз-лыузхэм япхы­гъэп. Пачъыхьэм икъулыкъу­шIэ­хэм, шIулъэгъу къабзэм лъы­хъурэ пшъашъэм, псэлъыхъоу ащ иIэм изекIуакIэхэр гурыIогъуае зэрэхъухэрэм, нэмыкIхэм уагъэ­щхы, уагъэгупшысэ.\nАдыгэ Республикэм изаслуженнэ артистхэу Ирина Кириченкэмрэ Виктор Марковымрэ роль шъхьаIэхэр къашIых. Аделинэ пачъыхьэм зэрэIукIагъэм, шIулъэгъуныгъэу Фанфан фи­шIы­гъэр къызэриухъумэрэр къэ­гъэ­лъэгъоным IупкIэу къыщытыгъ. И. Кириченкэр артисткэ къызэрыкIоп, урысыбзэкIи, адыгабзэкIи орэдхэр къеIох. Мюзиклэу тыкъызытегущыIэрэм И. Кириченкэм иIэпэIэсэныгъэ къыщызэIуехы. Джанэу щыгъыр «къегъэгущыIэ». Къат заулэ хъу­рэ унэм зэрэщызекIорэм, па­чъыхьэм зэрэIукIэрэм артисткэм инэшанэхэр къащегъэлъа­гъох.\nВиктор Марковым Фанфан ироль къышIызэ, шIулъэгъу шъыпкъэм гукIэ ухищэ шIоигъоу шIы­кIэхэм алъэхъу. Гъэрэу заубытым, аукIынэу унашъо зашIым, нэмыкI хъугъэ-шIагъэхэм гур агъэ­узырэп. Комедием нахь пэбла­гъэу мюзиклэр зэрэгъэпсыгъэм фэшI щыIэныгъэм хэхъухьан ылъэкIыщтыр зэогъапшэ.\nПачъыхьэм ироль къешIы артистэу Давид Манукьян. Плъыр-стырым пачъыхьэр хэтэу уна­шъоу ышIыхэрэм къатегущыIэ зыхъукIэ, артистым макъэр, зе­кIокIэ амалхэр зэригъэфедэхэрэм лъэхъанэу къыIуатэрэм гукIэ уахещэ.\nНэбгыритIур зэпэуцугъ, топ­хэм­кIэ зэзэонхэшъ, нахь лъэшыр къыхахын ямурад. Артист­хэм едзыгъохэр къызэрашIыхэрэм «удехьыхы». Топхэр заом зэрэщагъэфедэхэрэ шIыкIэм мэхьанэ ептын фаеу чIыпIэ уефэ.\nРежиссерым шIукIэ фэтэлъэ­гъу зэгъэпшэнхэр ышIыхэ зы­хъукIэ, къэгъэлъэгъоныр пшысэм фэмыдэу зэригъэпсыгъэр. Шъыпкъэ, Фанфанрэ Аделинэрэ кIэ­ухым зэIокIэх, яшIулъэгъу зэда­гощыным зэрэфэкIуагъэхэр къа­гъэлъагъо. Ар къыдэплъытэми, къэшъуакIохэм, орэдыIохэм узы­Iэпащэн алъэкIы. Пшъэшъэ къэ­шъуакIохэр зэкIужьхэу фэпа­гъэх, ищыгъэх. Пчэгум къызи­хьэхэкIэ нэгушIох, искусствэ лъагэм псэ къыпагъакIэ. Ящы­гъынхэр къя­фызэкIыгъэх, шхъон­тIашъох, нэ­фы­нэу къатепсэрэм ядэхагъэ нахь хегъахъо.\nАдыгеим инароднэ артистэу Исуп Аслъан къашъохэр ыгъэуцугъэх. Оркестрэм идирижерыр Андрей Семеновыр ары. Бэрзэдж Светлан, Аркадий Хусния­ровыр оркестрэм хэтыгъэх, мю­зиклэр агу рихьыгъэу къытаIуагъ.\nАртистхэу Михаил Арзумановыр, Владислав Верещако, Елена Лепиховар, Надежда Максимовар, Александр Степановыр, нэ­мыкIхэри искусствэр къэзыгъэ­баихэрэм ащыщых.\nУрысыем, Адыгеим искусст­вэхэмкIэ язаслуженнэ IофышIэ­шхоу, камернэ музыкальнэ театрэм ихудожественнэ пащэу Сулейман Юныс къызэрэ­тиIуа­гъэу, нэмыкI къэгъэлъэгъонхэр Мыекъуапэ, республикэм ирайонхэм ащыкIощтых.\nСурэтыр пчыхьэзэхахьэм къыщытетхыгъ.